CELEX: 32019D0938
Language: bg
Date: 2019-06-06 00:00:00
Title: Решение (ОВППС) 2019/938 на Съвета от 6 юни 2019 година в подкрепа на процес на изграждане на доверие с цел установяване в Близкия изток на зона, свободна от ядрени оръжия и всякакви други оръжия за масово унищожение

7.6.2019   
               
               
                  BG
               
               
                  Официален вестник на Европейския съюз
               
               
                  L 149/63
               
            
         РЕШЕНИЕ (ОВППС) 2019/938 НА СЪВЕТА
         от 6 юни 2019 година
         в подкрепа на процес на изграждане на доверие с цел установяване в Близкия изток на зона, свободна от ядрени оръжия и всякакви други оръжия за масово унищожение
         СЪВЕТЪТ НА ЕВРОПЕЙСКИЯ СЪЮЗ,
         като взе предвид Договора за Европейския съюз, и по-специално член 28, параграф 1 и член 31, параграф 1 него,
         като взе предвид предложението на върховния представител на Съюза по въпросите на външните работи и политиката на сигурност,
         като има предвид, че:
         
                     (1)
                  
                  
                     Глобалната стратегия на Европейския съюз за външната политика и политиката на сигурност на Съюза от 2016 г. и Стратегията на Европейския съюз срещу разпространението на оръжия за масово унищожение (ОМУ) от 2003 г. се основават на убеждението, че многостранният подход към сигурността, включително разоръжаването и неразпространението, осигурява най-добрия начин за поддържане на международния ред.
                  
               
                     (2)
                  
                  
                     Поради това политиката на Съюза се състои в поддържането, осъществяването и укрепването на изпълнението и всеобщото прилагане на съществуващите договори, споразумения и норми за разоръжаване и неразпространение, както и в сътрудничеството и оказването на помощ на трети държави при изпълнението на техните задължения по многостранни конвенции и режими.
                  
               
                     (3)
                  
                  
                     В съвместната декларация от парижката среща на върха за Средиземноморието от 13 юли 2008 г. за създаване на Съюз за Средиземноморието бе потвърден общият стремеж за постигане на мир и регионална сигурност съгласно посоченото в Декларацията от Барселона, приета на Евро-средиземноморската конференция от 27 – 28 ноември 1995 г., в която, наред с другото, се насърчава регионалната сигурност чрез, inter alia, неразпространение на ядрени, химически и биологични оръжия, присъединяване към международни и регионални режими за неразпространение и споразумения за контрол на оръжията и за разоръжаване и тяхното спазване, като Договора за неразпространение на ядреното оръжие (ДНЯО), Конвенцията за забрана на химическото оръжие, Конвенцията за забрана на биологичните и токсичните оръжия, Договора за всеобхватна забрана на ядрените опити, и/или регионални договорености като зони, свободни от ядрени оръжия, включително режимите за контрол, а също и добросъвестно изпълнение на ангажиментите, поети от подписалите Декларацията от Барселона по конвенции за контрол на въоръженията, за разоръжаване и неразпространение.
                  
               
                     (4)
                  
                  
                     Страните от Съюза за Средиземноморието ще се стремят с взаимни усилия и ефективно в Близкия изток да бъде създадена проверяема зона, свободна от ОМУ – ядрени, химически и биологични – и от системи за тяхната доставка. Освен това те ще обмислят практически действия, наред с другото, за предотвратяване на разпространението на ядрени, химически и биологични оръжия, както и на прекомерното натрупване на конвенционални оръжия.
                  
               
                     (5)
                  
                  
                     През 2008 г. Съюзът организира в Париж семинар на тема „Сигурност в Близкия изток, неразпространение на ОМУ и разоръжаване“, в който взеха участие представители на държавите от региона и държавите – членки на Съюза, както и на академичната общност и националните агенции в областта на ядрената енергия.
                  
               
                     (6)
                  
                  
                     На Конференцията за преглед на ДНЯО от 2010 г. беше изтъкнато, че е важно да се започне процес, чийто краен резултат да бъде пълното изпълнение на Резолюцията от 1995 г. относно Близкия изток (наричана по-долу „Резолюцията от 1995 г.“). За тази цел на Конференцията бяха одобрени редица практически действия, наред с другото, разглеждане на всички предложения в подкрепа на изпълнението на Резолюцията от 1995 г., включително предложението на Съюза да организира семинар, който да е продължение на проведения през юни 2008 г.
                  
               
                     (7)
                  
                  
                     На Конференцията за преглед на ДНЯО от 2010 г. в още по-голяма степен беше отчетена важната роля на гражданското общество за изпълнението на Резолюцията от 1995 г. и бяха поощрени всички усилия в тази насока.
                  
               
                     (8)
                  
                  
                     През 2011 г. Съюзът организира в Брюксел семинар за насърчаване на изграждането на доверие и в подкрепа на процес за установяване в Близкия изток на зона, свободна от ОМУ и от средствата за тяхната доставка, в който взеха участие висши представители на държавите от региона, трите държави – депозитари на ДНЯО, държавите – членки на Съюза, други заинтересовани държави, както и представители на академичната общност и официални представители на основните регионални и международни организации.
                  
               
                     (9)
                  
                  
                     През 2012 г. Съюзът реши да продължи да подкрепя процеса на изграждане на доверие, водещ до установяването в Близкия изток на зона, свободна от ядрени оръжия и всички други ОМУ, наред с другото чрез подпомагане на работата на определения от ООН медиатор за конференцията през 2012 г. относно установяването на такава зона и чрез организиране на работна среща за изграждане на капацитет, както и на последваща проява във връзка със семинарите на Съюза от 2008 и 2011 г.
                  
               
                     (10)
                  
                  
                     Съюзът неведнъж е изразявал готовността си да продължи да подпомага процеса, водещ до установяването в Близкия изток на зона, свободна от ОМУ, и желае да продължи да подкрепя процесите на изграждане на доверие, сходни с предвидените на семинарите и работните срещи на Съюза, проведени през 2008, 2011 и 2012 г.
                  
               
                     (11)
                  
                  
                     В програмата си за разоръжаване „Сигурност за нашето общо бъдеще“, представена на 24 май 2018 г., генералният секретар на Организацията на обединените нации (ООН) се ангажира да работи с държавите – членки на ООН, за укрепване и затвърждаване на зоните, свободни от ядрени оръжия, включително чрез подкрепа на по-нататъшното установяване на такива зони, включително в Близкия изток,
                  
               ПРИЕ НАСТОЯЩОТО РЕШЕНИЕ:
         
            Член 1
            
               1.   С цел постигане на напредък по отношение на ангажимента на Съюза за установяване в Близкия изток на зона, свободна от ОМУ, и – за да се осигурят последващи действия във връзка с предишни дейности на Съюза през 2008, 2011 и 2012 г. и да се насърчи изграждането на доверие в подкрепа на процес, насочен към установяването на такава зона, Съюзът подкрепя дейности за насърчаване на приобщаващ диалог между експертите и създателите на политики относно установяването в Близкия изток на зона, свободна от ОМУ, чрез, наред с другото:
               
                           а)
                        
                        
                           извличане на поуки от усилията за постигане на напредък във връзка с установяването на зона, свободна от ОМУ, през периода 1996 – 2015 г.;
                        
                     
                           б)
                        
                        
                           изграждане на аналитичен капацитет за преосмисляне на въпросите, свързани с регионалната сигурност и зоната, свободна от ОМУ, включително извличане на поуки от създаването на други регионални зони, свободни от ядрени оръжия;
                        
                     
                           в)
                        
                        
                           събиране на идеи и изготвяне на нови предложения за това как да се постигане напредък по въпроса;
                        
                     
            
               2.   В този контекст проектът, който ще бъде подкрепен от Съюза, обхваща следните конкретни дейности:
               
                           а)
                        
                        
                           Етап I
                           Първият етап на проекта ще бъде насочен към създаване на мрежи от експерти, информационни и комуникационни дейности, както и очертаване на въпросите и темите, които ще бъдат разгледани. Ключовите дейности включват:
                           
                                       i)
                                    
                                    
                                       създаване на първоначална регионална мрежа от съответните експерти и институции;
                                    
                                 
                                       ii)
                                    
                                    
                                       информационни дейности, интервюта, преглед на научна литература и събиране на съответната документация;
                                    
                                 
                                       iii)
                                    
                                    
                                       първо заседание на референтната група по проекта;
                                    
                                 
                                       iv)
                                    
                                    
                                       съпътстващо събитие в рамките на заседанието на Първия комитет на Общото събрание през октомври 2019 г.;
                                    
                                 
                                       v)
                                    
                                    
                                       семинар, на който ще се срещнат 15 – 20 членове на регионалната мрежа на проекта и членове на референтната група на проекта;
                                    
                                 
                     
                           б)
                        
                        
                           Етап II
                           Вторият етап на проекта ще бъде насочен към работа със съответните лица, експерти, научни работници и изследователи в областта на политиката и институти в региона с цел достигане до аналитични изводи и нови гледни точки по въпросите и темите, набелязани в етап I, както и утвърждаване на изложението на фактите във връзка с усилията за установяване на зона, свободна от ОМУ, в периода 1995 – 2015 г. Ключовите дейности включват:
                           
                                       i)
                                    
                                    
                                       до 50 индивидуални интервюта с лица от региона и извън него;
                                    
                                 
                                       ii)
                                    
                                    
                                       до шест срещи със съответните експерти в региона, подпомагани от малки научноизследователски институти;
                                    
                                 
                                       iii)
                                    
                                    
                                       пълен проект на доклада на Института на ООН по разоръжаването (ЮНИДИР) относно инициативата за установяване в Близкия изток на зона, свободна от ОМУ, който ще бъде предоставен на държавите – членки на ООН, и на Службата на ООН по въпросите на разоръжаването;
                                    
                                 
                                       iv)
                                    
                                    
                                       специално мероприятие, организирано в рамките на Конференцията за преглед на ДНЯО през 2020 г.;
                                    
                                 
                                       v)
                                    
                                    
                                       среща, организирана в седалището на ООН в Ню Йорк през 2020 г. с цел представяне на съответните актуализации и констатации на проекта пред държавите – членки на ООН, и други заинтересовани страни;
                                    
                                 
                     
                           в)
                        
                        
                           Етап III
                           
                                       i)
                                    
                                    
                                       два семинара с участието на множество заинтересовани страни, които ще разгледат обобщените варианти и препоръки относно бъдещите действия;
                                    
                                 
                                       ii)
                                    
                                    
                                       публикуване на оставащите информационни документи, в които се излагат вариантите и вижданията, определени като потенциално обещаващи за перспективите за засилено сътрудничество в областта на регионалната сигурност, наред с другото чрез установяване в Близкия изток на зона, свободна от ОМУ;
                                    
                                 
                                       iii)
                                    
                                    
                                       два семинара, които обединяват експерти и длъжностни лица, действащи в лично качество.
                                    
                                 
                     Подробно описание на проектите се съдържа в приложението.
            
         
         
            Член 2
            
               1.   Върховният представител на Съюза по въпросите на външните работи и политиката на сигурност (ВП) отговаря за изпълнението на настоящото решение.
            
            
               2.   Техническото осъществяване на проектите по член 1, параграф 2 се извършва от ЮНИДИР, който изпълнява тази задача под ръководството на ВП. За тази цел ВП сключва необходимите договорености с ЮНИДИР.
            
         
         
            Член 3
            
               1.   Референтната сума за изпълнението на проектите по член 1, параграф 2 възлиза на 2 856 278 EUR.
            
            
               2.   Разходите, финансирани от предвидената в параграф 1 сума, се управляват в съответствие с процедурите и правилата, приложими за бюджета на Съюза.
            
            
               3.   Комисията упражнява надзор върху правилното управление на разходите, посочени в параграф 1. За тази цел тя сключва споразумение за финансиране с ЮНИДИР. В споразумението се предвижда партньорът по изпълнението да осигури видимост на приноса на Съюза, съответстваща на неговия размер.
            
            
               4.   Комисията се стреми да сключи посочените в параграф 3 споразумения за финансиране във възможно най-кратък срок след влизането в сила на настоящото решение. Тя информира Съвета за евентуални трудности в този процес, както и за датата на сключване на споразумението.
            
         
         
            Член 4
            
               1.   ВП докладва на Съвета за изпълнението на настоящото решение въз основа на шестмесечни описателни доклади, изготвени от ЮНИДИР. Тези доклади представляват основа за оценката, извършвана от Съвета при приключването на проекта.
            
            
               2.   Комисията предоставя информация за финансовите аспекти на проектите, посочени в член 1, параграф 2.
            
         
         
            Член 5
            
               1.   Настоящото решение влиза в сила в деня на приемането му.
            
            
               2.   Срокът на действие на настоящото решение изтича 36 месеца след датата на сключване на споразумението за финансиране, посочено в член 3, параграф 3. Въпреки това срокът на действие изтича шест месеца след влизането на решението в сила, ако към този момент няма сключено споразумение за финансиране.
            
         
         
            Съставено в Люксембург на 6 юни 2019 година.
            
               
                  За Съвета
               
               
                  Председател
               
               A. BIRCHALL
            
         
      
      
         
            ПРИЛОЖЕНИЕ
            
               проект в подкрепа на процес на изграждане на доверие с цел установяване в Близкия изток на зона, свободна от ядрени оръжия и всякакви други оръжия за масово унищожение
            
            I.   Цели на проекта
            
            Предложеният проект има четири основни цели:
            
                        1)
                     
                     
                        запълване на значителна празнина в научните изследвания, свързана с развитието на въпроса за установяването в Близкия изток на зона, свободна от ОМУ, в периода 1995 – 2015 г., включително извличане на поуки за настоящите и бъдещите перспективи;
                     
                  
                        2)
                     
                     
                        изграждане на аналитичен капацитет за преосмисляне на въпросите, свързани с регионалната сигурност и зоната, включително извличане на поуки от създаването на други регионални зони, свободни от ядрени оръжия;
                     
                  
                        3)
                     
                     
                        събиране на идеи и изготвяне на нови предложения за това как да се постигане напредък по въпроса; и
                     
                  
                        4)
                     
                     
                        насърчаване на приобщаващ диалог между експертите и създателите на политиките по въпроси, свързани с регионалната сигурност, наред с другото чрез установяване в Близкия изток на зона, свободна от ОМУ, което от своя страна би могло да допринесе за протичащите в момента многостранни процеси, включително ДНЯО, както и усилията на годишната конференция на ООН за установяване в Близкия изток на зона, свободна от ОМУ.
                     
                  По отношение на първата цел сложността на въпроса за установяване в Близкия изток на зона, свободна от ОМУ, липсата на напредък към днешна дата и ограничената политическа воля в региона и извън него доведоха до отслабване на вниманието по отношение на политиката и научните изследвания по този въпрос през последните години. Съществуват обширни научни изследвания относно първопричините за инициативата и усилията за постигане на напредък по нея при подготовката и провеждането на конференцията за преглед от 1995 г. Безсрочното удължаване на срока на действие на ДНЯО през посочената година и резолюцията относно Близкия изток, която даде възможност за постигане на консенсус за удължаването, бяха разгледани обстойно, включително чрез текуща програма за устна история на Конференцията за преглед на ДНЯО от 1995 г.
            За периода 2010 – 2015 г. обаче има значително по-малко документация и изследвания. Въпреки това през този период бяха предприети редица важни дипломатически инициативи във връзка със зоната в Близкия изток, свободна от ядрено оръжие. Макар някои учени и експерти да са съсредоточени върху проучването на конкретни елементи на този въпрос, а някои юристи да се опитват да разработят образци на текстове на евентуално споразумение, не е налице авторитетно емпирично описание на усилията за постигане на напредък по концепцията за зоната през периода 1996 – 2015 г. При липсата на такава документация съществува риск да бъдат изгубени важни подробности и факти, както и становищата на участниците и извлечените поуки за бъдещите усилия. Това ще възпрепятства бъдещите усилия по този въпрос, свързани с научните изследвания или политиката. Предложеният проект на ЮНИДИР ще попълни този пропуск.
            По отношение на втората цел проектът ще спомогне за продължаването на научните изследвания и привличането на вниманието на експертите към свързаните с ОМУ заплахи в Близкия изток, сътрудничеството в областта на регионалната сигурност, и по-специално установяването на зона, свободна от ОМУ. Това ще стане в момент, в който са крайно необходими нови и постоянни разсъждения и идеи по тези въпроси. Чрез разглеждането на постоянно присъстващи, нови или забравени теми и идеи във връзка със зоната в продължение на две десетилетия проектът ще допринесе за натрупването на познания и разбиране по този въпрос. Въз основа на по-скорошна литература за други свободни от ядрени оръжия или ОМУ зони проектът може да направи оценка на сходствата и/или особеностите в контекста на региона на Близкия изток. В резултат на това ще бъде създадена обширна база от теми и идеи, която ще допринесе за подновяване на действията и разширяване на мрежата от анализатори и експерти с достъп до тези разработки.
            По отношение на третата цел проектът ще допринесе за бъдещото установяване в Близкия изток на зона, свободна от ОМУ, в по-широкия регионален контекст, свързан с ОМУ и сигурността, чрез документиране на въпросите и подходите, които бяха разгледани в контекста на различни инициативи в рамките на две десетилетия. Чрез приобщаването на експертите в региона в проекта ще се определят онези въпроси и идеи, които изследователите, участниците и наблюдаващите експерти смятат, че имат потенциал за по-нататъшно проучване, а също и въпросите, които са се оказали най-трудни за решаване. Подобна инициатива може да предостави на създателите на политики цялостна основа за разглеждане и оценка на перспективите за постигане на напредък в сътрудничеството в областта на регионалната сигурност във връзка със заплахите от ОМУ в настоящата динамична стратегическа среда. Този проект може да подкрепи и развитието на капацитет за бъдещи преговори по въпроси, свързани с регионалната сигурност, включително зоната в Близкия изток, свободна от ОМУ.
            На последно място и най-вече, по отношение на четвъртата цел този проект ще улесни приобщаващия неформален диалог между експертите по конкретни идеи и инициативи за подобряване на регионалната сигурност и управлението на заплахите от ОМУ в Близкия изток сред държавите от региона и техните външни партньори. По този начин чрез проекта ще се даде тласък на значима основа за бъдещия полуофициален и официален диалог по въпросите на ОМУ и системите за тяхната доставка. По-конкретно, той ще осигури не твърде строга рамка за проучване на широк кръг от имащи значение въпроси, ще проучи и разработи нови перспективи, които могат да предложат възможности за бъдещ напредък и ще подкрепи и допринесе за създаването на благоприятна среда за евентуален бъдещ диалог. По този начин той ще предостави важни и съществени идеи и информация за Конференцията на ООН относно установяването в Близкия изток на зона, свободна от ОМУ, както и ще допринесе за изграждането на доверие сред широк кръг от експерти, които могат да участват в този и в други подходящи форуми.
            II.   Описание на проекта
            
            1)   Цели и целеви групи
            Както беше посочено по-горе, този проект има четири цели:
            
                        —
                     
                     
                        Да изготви фактическо описание на усилията за установяване в Близкия изток на зона, свободна от ОМУ, между 1995 г. и 2015 г., което запълва значителна празнина в научноизследователската литература и определя поуките за бъдещите усилия.
                     
                  
                        —
                     
                     
                        Да набележи ключови въпроси, възможности, пречки и идеи от съвременно значение за установяването на зона, свободна от ОМУ, както и усилията за утвърждаване на регионалното сътрудничество в областта на сигурността, като по този начин допринесе с идеи за същността и свързаните с процеса аспекти на зоната и възможните начини за постигане на напредък в контекста на променяща се стратегическа среда.
                     
                  
                        —
                     
                     
                        Да използва и да получи перспективи и идеи от широк кръг изследователи, създатели на политики и представители на академичните среди в региона по тези въпроси, така че да разшири броя и многообразието на участниците, които проучват перспективите за диалог и напредък по дългогодишния въпрос за зона в Близкия изток, свободна от ОМУ, в контекста на по-широките регионални въпроси, свързани с ОМУ и сигурността, както и да използва друг опит от регионални зони, свободни от ядрено оръжие.
                     
                  
                        —
                     
                     
                        Да улесни диалога между тези експерти с оглед насърчаване на мрежите, комуникацията и участието, които от своя страна биха могли да допринесат за бъдещите усилия за напредък в регионалната сигурност, контрола на оръжията, неразпространението на оръжията и разоръжаването в региона.
                     
                  Предвидени са три застъпващи се целеви групи:
            
                        —
                     
                     
                        Международни изследователи в областта на сигурността и контрола на оръжията, особено такива, които основно са насочени към неразпространението на ядрени, химически и биологични оръжия и разоръжаването, както и системите за тяхната доставка, регионалната сигурност или въпросите на сигурността в Близкия изток. Специално внимание ще бъде обърнато на новото поколение учени, които в работата си наблягат на международните и регионалните проблеми, свързани с ОМУ, в контекста на сирийския конфликт, разделението по отношение на ядрената програма на Иран и на други ядрени способности в региона, технологичния напредък и новите способности в областта на оръжията, обтегнатите политически отношения между ключовите ядрени държави и на противоречията между някои ядрени и неядрени държави относно напредъка към ядрено разоръжаване. Авторитетното описание на английски език на усилията за установяване в Близкия изток на зона, свободна ОМУ, в периода 1996 – 2015 г. ще осигури важен ресурс и източник за разглеждане на широк спектър от проблеми, свързани с ОМУ, наред с другото, за зоните в Близкия изток, свободни от ядрено оръжие, както и за въпроси, характерни за Близкия изток.
                     
                  
                        —
                     
                     
                        Създатели на политики, работещи по въпросите на контрола на оръжията, неразпространението и разоръжаването. Това включва лица на регионално и международно равнище, както и множество форуми, включително Конференцията за преглед на ДНЯО през 2020 г. Много държави, независимо от позициите си в областта на ядреното разоръжаване, считат, че договорените резултати от тази среща са от решаващо значение след неуспеха на Конференцията за преглед на ДНЯО от 2015 г., на която не беше постигнато съгласие по окончателния документ и като се имат предвид многобройните проблеми, свързани с ДНЯО. Въпросът за напредъка към установяването в Близкия изток на зона, свободна от ОМУ, се отчита като критична променлива в контекста на перспективите за резултатите от Конференцията за преглед.
                     
                  
                        —
                     
                     
                        Учени и практикуващи специалисти от Близкия изток, които се стремят да проследят и вникнат в бързо променящата се динамика в региона, държавите и населението в него, последиците от променящите се съюзи и способности върху регионалната сигурност и перспективите за предотвратяване и смекчаване на настоящите и бъдещите напрежения и конфликти.
                     
                  2)   Времеви обхват
            Очаква се проектът да започне през втората половина на 2019 г. и да продължи 36 месеца. Очаква се той да приключи през пролетта на 2022 г., като дотогава бъдат направени всички публикации. Окончателният описателен доклад за проекта и финансовите отчети ще бъдат изготвени до края на 2022 г.
            3)   Дейности, резултати и методики
            Проектът е разделен на три етапа. Конкретните събития и графикът ще бъдат съответно адаптирани спрямо основните тенденции. Документацията на проекта, констатациите и идеите ще бъдат споделени със секретариата на ООН и участниците с цел да се подпомогне подготовката на годишните конференции, организирани от генералния секретар на ООН. Трите етапа са, както следва:
            
                        Етап I:
                     
                     
                        Първият етап на проекта ще се съсредоточи върху създаването на проекта и мрежите от експерти, информационни и комуникационни дейности, както и върху очертаването на въпросите и темите, които ще бъдат разгледани. Ключовите дейности включват:
                        
                                    —
                                 
                                 
                                    Създаване на първоначална регионална мрежа от съответните експерти и институции за проекта;
                                 
                              
                                    —
                                 
                                 
                                    Установяване на контакти и провеждане на интервюта със съответните лица, участващи в различни инициативи по установяването в Близкия изток на зона, свободна от ОМУ;
                                 
                              
                                    —
                                 
                                 
                                    Преглед на литературата и събиране на съответните документи, свързани с установяването в Близкия изток на зона, свободна от ОМУ, между периода от Конференцията за преглед на ДНЯО през 1995 г. до приключването на Конференцията за преглед на ДНЯО през 2015 г. Ще бъде направен преглед и на относими по-широкообхватни политически проучвания в областта на други свободни от ядрени оръжия зони и/или инициативи, както и на опита от сътрудничеството в областта на сигурността в Близкия изток.
                                 
                              Ключовите резултати включват:
                        
                                    —
                                 
                                 
                                    Първо заседание на референтната група по проекта;
                                 
                              
                                    —
                                 
                                 
                                    Съпътстваща проява в рамките на заседанието на Първи комитет на Общото събрание на ООН през октомври 2019 г. с участието на съответните регионални експерти и институции, за да се опише проектът, да се представят първоначалните теми и да се обсъдят ключовите приоритетни области, които ще бъдат проучени;
                                 
                              
                                    —
                                 
                                 
                                    Хронология на основните прояви и кратко описание на темите, въпросите и дебатите, включващи описание на обсъждането на въпроса за установяването в този регион на зона, свободна от ОМУ. За по-лесна справка този преглед ще включва съдържание и ще бъде разделен на части, подчертаващи най-важните констатации. Тези материали могат да се споделят с участниците и наблюдателите на Конференцията за установяването в Близкия изток на зона, свободна от ОМУ, която ще бъде свикана от генералния секретар на ООН през 2019 г.;
                                 
                              
                                    —
                                 
                                 
                                    Един семинар, който ще бъде организиран във Валета, Малта, през декември 2019 г. и в който ще участват 15 – 20 членове от регионалната мрежа на проекта и членове на референтната група по проекта, за да обменят актуална информация за конференцията на ООН, възможните следващи стъпки и всички възникващи въпроси, които проектът може да вземе под внимание и/или да преразгледа в резултат на конференцията.
                                 
                              
                  
                        Етап II:
                     
                     
                        Вторият етап на проекта ще е насочен към приобщаване на съответните лица, експерти, научни дейци и изследователи в областта на политиката и институти в региона с цел достигане до аналитични изводи и нови гледни точки по въпросите и темите, набелязани в етап I, както и утвърждаване на описанието на усилията за установяване на зона, свободна от ОМУ, за периода 1995 – 2015 г. Ключовите дейности включват:
                        
                                    —
                                 
                                 
                                    До 50 индивидуални интервюта с лица от региона и извън него, участващи в дискусии и/или научни изследвания от 1995 г. насам по установяването в Близкия изток на зона, свободна от ОМУ (чрез срещи в региона, в рамките на съответни международни срещи или конференции, по скайп и/или по телефона);
                                 
                              
                                    —
                                 
                                 
                                    До шест срещи със съответните експерти, подпомагани от малки научноизследователски институти (до 25) в региона с оглед на: а) утвърждаване и усъвършенстване на проектите за описателния доклад, включително ключови факти и дати; б) намиране на нови гледни точки по приоритетни въпроси, пречки, предизвикателства и възможности за напредък в тази зона и в) проучване на възможни начини за преодоляване на установените пречки и предизвикателства, за да се даде възможност за известен напредък към установяването в Близкия изток на зона, свободна от ОМУ, както и по въпроси на регионалната сигурност в Близкия изток. Предвижда се срещите да се провеждат в Египет (Кайро), Йордания (Аман), Иран (Техеран), Ливан (Бейрут) и Кувейт;
                                 
                              Ключовите резултати включват:
                        
                                    —
                                 
                                 
                                    Пълен проект на доклада на ЮНИДИР относно инициативата за установяване в Близкия изток на зона, свободна от ОМУ;
                                 
                              
                                    —
                                 
                                 
                                    Общ преглед, изготвен от ЮНИДИР, на основните проблеми и пречки, който включва идеи относно текущи и/или бъдещи инициативи и перспективи във връзка с възможните начини за напредък, установени в хода на научните изследвания и експертните обсъждания;
                                 
                              
                                    —
                                 
                                 
                                    Второ заседание на референтната група по проекта с цел преглед и оценка на напредъка на проекта и утвърждаване на прегледа на ЮНИДИР на основните проблеми;
                                 
                              
                                    —
                                 
                                 
                                    Специално мероприятие, организирано в рамките на Конференцията за преглед на ДНЯО през 2020 г.;
                                 
                              
                                    —
                                 
                                 
                                    Среща, организирана в седалището на ООН в Ню Йорк през 2020 г., с цел представяне на съответните актуализации и констатации на проекта пред държавите – членки на ООН, и други заинтересовани страни;
                                 
                              
                                    —
                                 
                                 
                                    Семинар в Акаба, Йордания, за получаване на актуална информация във връзка с напредъка на генералния секретар на ООН в процеса на конференцията и разглеждане на приоритетните области, които могат да бъдат проследени на следващите срещи.
                                 
                              
                  
                        Етап III:
                     
                     
                        Заключителната фаза на проекта ще доведе до завършване на описателния доклад и публикуването му от ЮНИДИР. През този период и въз основа на всеобхватния преглед и анализите, направени през етап II, в рамките на проекта ще се проведат два заключителни семинара с участието на редица заинтересовани страни, за да се разгледа обобщението на вариантите и препоръките за начина на постигане на напредък.
                        Ключовите дейности включват:
                        
                                    —
                                 
                                 
                                    Публикуване на останалите информационни документи, в които се излагат вариантите и вижданията, определени като потенциално обещаващи за перспективите за засилено сътрудничество в областта на регионалната сигурност, наред с другото, чрез установяване в Близкия изток на зона, свободна от ОМУ;
                                 
                              
                                    —
                                 
                                 
                                    Организиране на прояви (представяне в работна група и дискусии) в Женева, Брюксел и Вашингтон, с цел популяризиране на описателния доклад и констатациите на ЮНИДИР;
                                 
                              
                                    —
                                 
                                 
                                    Два семинара с участието на обединяват експерти и служители, действащи в лично качество, подготвени с оглед на резултатите от Конференцията за преглед през 2020 г. и съответните дискусии на конференциите на ООН за установяването в Близкия изток на зона, свободна от ОМУ. Възможни места за семинарите са Кайро, Египет, и Рим, Италия.
                                 
                              Ключовите резултати включват:
                        
                                    —
                                 
                                 
                                    Описателен доклад за установяването в Близкия изток на зона, свободна от ОМУ, включващ основни хронологични елементи, приложения и данни, до който има свободен достъп през уебсайта на ЮНИДИР;
                                 
                              
                                    —
                                 
                                 
                                    До пет информационни бюлетина по конкретни аспекти, варианти и перспективи за установяване в Близкия изток на зона, свободна от ОМУ;
                                 
                              
                                    —
                                 
                                 
                                    Резюмета на двата семинара, които да бъдат споделени със съответните служители, органи и многостранни процеси, очертаващи перспективите, вижданията и начините за постигане на напредък във връзка с установяването в Близкия изток на зона, свободна от ОМУ.
                                 
                              
                  В хода на този проект ще бъде използвана комбинация от методологии, включително сравнителен преглед и анализ на литературата, събиране и анализ на документи от свободно достъпни източници и устни интервюта. Последните ще следват стандартните научноизследователски процедури, включително изискването за потвърждаване с подпис на желанието на интервюирания да бъде записан, преглед на всички писмени документи или резюмета с интервюирания, с което се цели фактологична точност или неразпространение на записи на устни интервюта или документи без изричното съгласие на интервюирания в съответствие със стандартен протокол за интервю. Към документите и подробностите, свързани с откритите източници и устните интервюта, ще бъде подходено тристранно с цел фактологична точност.
            Всички срещи, организирани по време на този проект, ще се провеждат в съответствие с правилата на Chatham House.
            Всички материали по проекта, включително свободно достъпните източници и устните материали, ще бъдат цифрово архивирани и поддържани от ЮНИДИР за определен срок. Наръчниците на ЮНИДИР за стила и процедурите за осигуряване на качество ще се прилагат за всички публикации, включително външни партньорски проверки на писмените проекти.
            4)   Състав на проекта
            Този проект ще бъде ръководен от ръководител на проекта с необходимите знания и опит в региона и въпросите, свързани с ОМУ. Ръководителят на проекта ще разполага с широка мрежа и ще се ползва с висока репутация в региона. Ръководителят на проекта ще докладва на директора на ЮНИДИР и ще координира екипа на проекта, ще ръководи подготовката на описателния доклад за процесите на установяване на зона, свободна от ОМУ, от 1995 г. насам и ще направлява и ръководи процедурата по участието на експерти и бивши служители, както и ще очертава миналите усилия и настоящите перспективи, свързани със зоната.
            Ще бъде назначен един мениджър и изследовател на проекта на пълно работно време, който ще ръководи и извършва прегледа на съответната литература, събирането на документите и провеждането на устните интервюта. Мениджърът и изследователят на проекта ще: а) притежава диплома за висше образование по съответната тема (Близък изток, международна сигурност и/или въпроси на ОМУ), отлични познания за Близкия изток, знания на съответните езици и значителен брой публикации; б) има доказани резултати за висококачествени, безпристрастни и отговорни научни изследвания; и в) притежава отлични междуличностни умения. Той ще има водеща роля в изготвянето на обобщаващи доклади за перспективите по въпросите и начините за постигане на напредък, посочени в доклада.
            Един старши научен сътрудник, който ще работи при непълно работно време (50 %) и ще предоставя насоки, знания и съвети на ръководителя и на мениджъра и изследователя на проекта и ще допринася за съставянето и изготвянето на проекта на описателния доклад. Старши научният сътрудник трябва да има значителни знания и опит, свързани с региона на Близкия изток и с усилията за установяване в Близкия изток на зона, свободна от ОМУ.
            За този проект ще бъде създадена референтна група от четири или пет лица, които ще предоставят съвети и насоки за проекта, ще правят преглед на проектите за публикации, ще подпомагат установяването на контакти със съответните експерти и институти и ще участват в срещи и експертни диалози в региона. Тези лица ще бъдат подбрани въз основа на техния опит и знания за инициативите, свързани със зоната в Близкия изток, свободна от ОМУ, и ще участват в лично качество. Те ще получават средства за пътни и дневни разходи, когато участват в дейности, свързани с проекта, както и малък хонорар.
            Поради това, че проектът е свързан с много пътувания и участия на широка и разнообразна мрежа от експерти, предвидена за неговото изпълнение, ще бъде назначен сътрудник по проекта за подпомагане на администрацията и логистиката, като дейността му ще включва пътуване до и в рамките на региона, организиране на срещи и финансови и административни процедури в контекста на програмата на ООН за ресурсите (Umoja). В идеалния случай сътрудникът на екипа ще владее устно арабски език.
            Един стажант ще подпомага проекта на непълно работно време (50 %) и ще осъществява събиране и преглед на документи, проверка на факти, изготвяне на съответните таблици/списъци и извършване на архивни дейности.
            III.   Управление и надзор на проекта
            
            Проектът ще се изпълнява под егидата на ЮНИДИР. ЮНИДИР е самостоятелна институция в рамките на ООН, създадена през 1980 г. с цел провеждане на независими научни изследвания по въпросите на разоръжаването и свързаните с тях проблеми, по-специално въпросите на международната сигурност. Седалището на ЮНИДИР е в Женева, а институтът има световна репутация и дългогодишен опит по въпросите на ОМУ, включително значителна институционална памет и архив за процесите на разоръжаване, включително ДНЯО и свободните от ядрени оръжия зони по целия свят, както и значителен набор от публикации, всички от които са с безплатен публичен и онлайн достъп.
            Важен компонент на функциите на ЮНИДИР е да организира и улеснява неформалния диалог между различни експерти по въпросите на разоръжаването – като се започне от въпросите, свързани с ОМУ, и се стигне до нови и възникващи оръжейни технологии. Поради това ЮНИДИР разполага с широка мрежа, която да използва, опит в организирането на срещи в Женева и на други места, както и в изготвянето на обобщаващи доклади и предприемането на последващи действия.
            ЮНИДИР се управлява от управителен съвет, изпълняващ и ролята на консултативен съвет по въпросите на разоръжаването, на който директорът на ЮНИДИР докладва. Управителният съвет обединява разнородна група от експерти от целия свят, всички от които действат в лично качество и се срещат два пъти годишно, за да разглеждат дейностите по същество и финансовите дейности на ЮНИДИР. Управителният съвет докладва ежегодно за своята работа на генералния секретар на ООН. Директорът на ЮНИДИР отговаря за организацията, управлението и администрацията на ЮНИДИР, включително за материалните резултати от дейността му в областта на научните изследвания, както и за неговите финансови и административни процедури.
            Въпреки че ЮНИДИР е автономна организация, той спазва финансовите правила и разпоредби на ООН и финансите му подлежат на одит от страна на Съвета на одиторите на ООН. Финансовите средства на проекта се управляват чрез Umoja и подлежат на тримесечен преглед. ЮНИДИР докладва за напредъка и финансирането на отделните проекти на съответните донори най-малко веднъж годишно и най-често на всяко тримесечие в зависимост от изискванията на съответния донор.